
הדרך אל האושר 
צבי ויינגרטן
שיח לשבת ראה
הפרשה פותחת בהצהרה פשוטה: "רְאֵה אָנֹכִי נֹתֵן לִפְנֵיכֶם הַיּוֹם בְּרָכָה וּקְלָלָה" אך דווקא בפשטותה טמונה העוצמה הגדולה שלה. בהשוואה, בעוד מספר שבועות נקרא את הפנייה הנרגשת של משה רבנו לעם, "ובחרת בחיים - למען תחיה אתה וזרעך". אבל כאן משה לא אומר דבר אלא מציג את האופציות בפני העם. בספרי מתקיים דיון על דרך הסיפור, שמציג גישות שונות ביחסי שני הפסוקים האלו:

"ראה אנכי נותן לפניכם היום ברכה וקללה", למה נאמר? לפי שנאמר, "החיים והמות נתתי לפניך הברכה והקללה", שמא יאמרו ישראל הואיל ונתן המקום לפנינו שני דרכים דרך חיים ודרך מות נלך באיזו מהם שנרצה? תלמוד לומר "ובחרת בחיים" 

משל לאחד שהיה יושב על פרשת דרכים והיו לפניו שני שבילים אחד שתחילתו מישור וסופו קוצים ואחד שתחילתו קוצים וסופו מישור והיה מודיע את העוברים ואת השבים ואומר להם אתם רואים את שביל זה שתחילתו מישור כשתים ושלש פסיעות אתם מהלכים במישור וסופו לצאת לקוצים ואתם רואים את שביל זה שתחילתו קוצים כשתים ושלש פסיעות אתם מהלכים בקוצים וסופו לצאת למישור 

כך אמר להם משה לישראל אתם רואים את הרשעים שמצליחים בעולם הזה כשנים ושלשה ימים הם מצליחים וסופם לתהות באחרונה שנאמר, "כי לא תהיה אחרית לרע וגו'" ואומר, "והנה דמעת העשוקים וגו'" ואומר, "הכסיל חובק את ידיו וגו'" ואומר, "דרך רשעים כאפילה". אתם רואים צדיקים שמצטערים בעולם הזה כשנים ושלשה ימים הם מצטערים וסופם לשמח באחרונה וכן הוא אומר, "להטיבך באחריתך" ואומר, "טוב אחרית דבר מראשיתו" ואומר, "כי אנכי ידעתי את המחשבות אשר אנכי חושב" ואומר, "ואורח צדיקים כאור נוגה". 

רבי יהושע בן קרחה אומר: משל למלך שעשה סעודה והזמין את האורחים והיה אוהבו מיסב ביניהם והיה רומזו ליטול מנה יפה ולא היה בו דעה וכן הוא אומר "אשכילך ואורך בדרך זו תלך איעצה עליך עיני" כיון שראה שלא היה בו דעה אחז את ידו והניחה על מנה יפה וכן הוא אומר, "ה' מנת חלקי וכוסי אתה תומיך גורלי" יש לך אדם שניתן לו חלקו ואינו שמח בחלקו אבל ישראל מודים מפויסים שאין חלק יפה כחלקם ולא נחלה כנחלתם ולא גורל כגורלם והם מודים ומשבחים על כך וכן הוא אומר "חבלים נפלו לי בנעימים וגו' אברך את ה' אשר יעצני".

ספרי דברים, ס' נג
למעשה, מציג המדרש שלוש גישות לחזרה הזו. לפי גישה ראשונה, ישראל ראו את הבחירה פתוחה בפניהם - עד שמשה הגיע וציווה עליהם לבחור בחיים. לפי גישה שנייה, מוצג משה כמי שמייעץ להולכי הדרכים כיצד לבחור. לא מדובר כאן במי שמצווה אלא במי שמסביר בצורה לוגית מהי הבחירה הנכונה. לבסוף, מתאר ר' יהושע בן קרחה את משה (כמייצג ישיר של הקב"ה) שמניח את ידו של המתלבט על הבחירה הנכונה, ולמעשה, שולל ממנו את הבחירה החופשית.

המדרש מסיים עם הערה על האושר של עם ישראל - ובעצם מביא אותנו לחזור ולקרוא את המדרש מחדש - ולשאול את עצמנו כיצד מביאה ההחלטה את הברכה? האם זו העובדה שאני מקיים את המוטל עלי? האם זה מתן זכות הבחירה ומימושה בדרך הכי נכונה? או שמא זה החיים עם הכפייה והאמונה שהכפייה מטרתה להטיב עמי? העובדה היא, שזוהי אחת מהמחלוקות הכי גדולות בתולדות האנושות ולא כאן המקום לנסות להכריע בה. עובדה נוספת היא זו שפתחנו בה - שההחלטה, לפחות על פניה, נתונה בידינו - האושר שלנו תלוי בנו. 

